‘PSL’จ่อซื้อเรือธุรกิจฟื้นปี’56คุมรายจ่ายเข้ม
PSL ลั่นธุรกิจเดินเรือยังไม่เห็นจุดต่ำสุด สหรัฐถูกลดเครดิตซ้ำเติม ลุ้นฟื้นปี 2556 บริษัทสบโอกาสขาลงซื้อเรือมือสอง
9 ส.ค. 2554

PSL ลั่นธุรกิจเดินเรือยังไม่เห็นจุดต่ำสุด สหรัฐถูกลดเครดิตซ้ำเติม ลุ้นฟื้นปี 2556 บริษัทสบโอกาสขาลงซื้อเรือมือสอง
นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า ปัจจุบันการขนส่งสินค้าทางเรือยังไม่ถึงจุดต่ำสุดของธุรกิจ เนื่องจากยังมีปัจจัยลบหรือความเสี่ยงเข้ามากระทบทำให้ความต้องการขนส่งสินค้าลดลงต่อเนื่อง และธุรกิจหลีกเลี่ยงไม่ได้จากสหรัฐอเมริกาถูกลดอันดับความน่าเชื่อถือ คาดว่าธุรกิจเดินเรือจะกลับมาฟื้นตัวได้ในปี 2556 
“วิกฤตเศรษฐกิจที่สหรัฐและยุโรป ย่อมส่งผลต่อธุรกิจเดินเรือแน่นอน ซึ่งเป็นเรื่องยากที่จะประเมินสถานการณ์ แต่กระทบต่อรายได้ของบริษัทที่ขึ้นอยู่กับปัจจัยนอกเหนือการควบคุม โดยยังประเมินค่าระวางเรือเฉลี่ยปีนี้อยู่ที่ 1.15 หมื่นเหรียญสหรัฐต่อวันต่อลำ แม้ไตรมาส 2 เฉลี่ยอยู่ที่ 1.27 หมื่นเหรียญสหรัฐต่อวันต่อลำก็ตาม แต่สิ่งเดียวที่บริษัททำได้คือการคุมค่าใช้จ่ายให้อยู่ในระดับที่ 4,500-4,600 เหรียญสหรัฐต่อวันต่อลำ หากเทียบกับช่วงเดียวกันของปีก่อนค่าใช้จ่ายอยู่ที่ 4,824 หมื่นเหรียญสหรัฐต่อวันต่อลำ” 
อย่างไรก็ดี ปีนี้บริษัทมีการขายสัญญาค่าระวางเรือระยะยาวที่ 58% และปี 2555 อยู่ที่เพียง 28% เท่านั้น ซึ่งอยู่ระดับที่น้อยเพราะตอนนี้ตลาดอยู่ในช่วงขาลงจึงไม่เหมาะสมที่จะทำสัญญาเดินเรือในระยะยาว
กรรมการผู้จัดการ กล่าวต่อว่า ภาวะธุรกิจตอนนี้เหมาะสำหรับการซื้อเรือมือสองหลังจากราคาปรับตัวลงเหลือเท่ากับที่บริษัทเคยซื้อเมื่อปี 2551 ราคาลำละ 23 ล้านเหรียญสหรัฐ และคาดว่าราคายังสามารถปรับลง อีก 10-15% ขณะที่ปี 2552-2553 ราคาเรือเฉลี่ย 30 ล้านเหรียญสหรัฐต่อลำ 
ปัจจุบันบริษัทมีเรือไว้ดำเนินการทั้งหมด 22 ลำ และมีแผนกำหนดซื้อเรือมือสองทั้งหมด 20 ลำ โดยเตรียมสภาพคล่องไว้พร้อมแล้วกว่า 550 ล้านเหรียญสหรัฐ แบ่งเป็นวงเงินที่ขอกู้จากสถาบันการเงินกว่า 400 ล้านเหรียญสหรัฐ และเงินสดในมืออีก 150 ล้านเหรียญสหรัฐ